b'\n_START_ARTICLE_\nPetropavlovsk-Kam\xc4\x8datski\n_START_PARAGRAPH_\nPetropavlovsk-Kam\xc4\x8datski [petrop\xc3\xa1vlovsk-kam\xc4\x8d\xc3\xa1tski] (rusko \xd0\x9f\xd0\xb5\xd1\x82\xd1\x80\xd0\xbe\xd0\xbf\xd0\xb0\xcc\x81\xd0\xb2\xd0\xbb\xd0\xbe\xd0\xb2\xd1\x81\xd0\xba-\xd0\x9a\xd0\xb0\xd0\xbc\xd1\x87\xd0\xb0\xcc\x81\xd1\x82\xd1\x81\xd0\xba\xd0\xb8\xd0\xb9) je upravno, industrijsko, znanstveno in kulturno sredi\xc5\xa1\xc4\x8de ruskega polotoka Kam\xc4\x8datka, oziroma Kam\xc4\x8datskega kraja. Po podatkih iz leta 2010 je imelo mesto 194.431 prebivalcev, sovjetski popis iz leta 1989 pa navaja 268.747 prebivalcev. Ve\xc4\x8dino prebivalstva predstavljajo Rusi in Ukrajinci. Mesto ima ve\xc4\x8d prebivalcev kot obe sosednji regiji (Magadanska oblast in \xc4\x8cukotka). _NEWLINE_Petropavlovsk-Kam\xc4\x8datski je ustanovil raziskovalec Vitus Bering, ki je leta 1740 plul po zalivu Ava\xc4\x8da in polo\xc5\xbeil temeljni kamen za petropavlovsko pristani\xc5\xa1\xc4\x8de, ki je imenovano po dveh njegovih ladjah, sv. Petru in sv. Pavlu, zgrajenih v Ohotsku za njegovo drugo ekspedicijo. Med krimsko vojno je pristani\xc5\xa1ka trdnjava med osvojitvijo mesta s strani angle\xc5\xa1ko-francoskih sil zdr\xc5\xbeala napad in se ni predala._NEWLINE_Petropavlovsk je bil v 20. stoletju, v \xc4\x8dasu Sovjetske zveze pomemben vir rib (predvsem lososov) in rakov. Po padcu Sovjetske zveze so oblasti lov prepustile tujim interesentom. Mesto se nahaja na hribovitem obalnem predelu in je obkro\xc5\xbeeno z vulkani. Nasproti mesta, preko zaliva Ava\xc4\x8da, se nahaja najve\xc4\x8dje rusko podmorni\xc5\xa1ko opori\xc5\xa1\xc4\x8de Riba\xc4\x8di (lokacija in satelitski posnetki: 52,92 N, 158,49 E), ustanovljeno v sovjetskih \xc4\x8dasih, ki ga zdaj oskrbuje ruska mornarica. _NEWLINE_Podnebje je subarkti\xc4\x8dno (K\xc3\xb6ppen Dfc), povpre\xc4\x8dne letne padavine pa zna\xc5\xa1ajo okrog 860 mm/m\xc2\xb2 ali pribli\xc5\xbeno trikrat ve\xc4\x8d od povpre\xc4\x8dja v Sibiriji, ve\xc4\x8dinoma v obliki snega. Zime so toplej\xc5\xa1e kot v Sibiriji, povpre\xc4\x8dne januarske temperature zna\xc5\xa1ajo okrog -7,3, najvi\xc5\xa1je letne pa okrog 20 \xc2\xb0C (julij)._NEWLINE_V mestu se je razvila tudi turisti\xc4\x8dna infrastruktura. Okrog dvajset velikih turisti\xc4\x8dnih podjetij nudi \xc5\xa1iroko paleto  mo\xc5\xbenosti, od lova na medvede do padalstva. Ker je Petropavlovsk-Kam\xc4\x8datski drugo najve\xc4\x8dje mesto na svetu brez cestne povezave (na prvem mestu je Iquitos, Peru), je potovanje izjemno drago, vendar razmeroma popularno zaradi izjemne lepote kam\xc4\x8datske pokrajine. V mestu je tudi letali\xc5\xa1\xc4\x8de.'